Nicolai Wammen (S), 2004-12-15:
For få dage siden oplevede vi en finansminister, som var så salig over sin egen indsats, at han i ramme alvor mente, at paven i Rom vistnok var den eneste, der manglede at have set lyset i regeringens økonomiske politik.
Ifølge finansministeren går det strålende: I Danmark er der ingen problemer.
Så himmelsk er meldingen, så rene er ordene, og igen i år ser vi en ophøjet finansminister, der slynger om sig med jubeloptimistiske prognoser, mens virkeligheden uden for huset her vidner om det modsatte.
Med de nyeste arbejdsløshedstal har vi desværre set en lille stigning og ikke et fald i arbejdsløsheden, stik mod hvad finansministeren tidligere har forudset.
Men det får ikke alarmklokkerne til at ringe hos landets kassemester.
20.000 kommer i arbejde til næste år, lyder det kækt fra finansministeren.
Al kritik fejes arrogant til side: Regeringen alene vide, ingen grund til bekymring, det hele går som planlagt.
Der er ikke noget at komme efter, får vi at vide.
Det minder næsten om tonerne fra Farum, kort før korthuset brasede sammen, og skeletterne væltede ud.
Mon ikke både paven og de ca. 175.000 arbejdsløse vil slå syv kors for sig, før de skriver under på finansministerens seneste løftestrøm?
I hvert fald kan både paven og alle andre få sig en sund advarsel ved at slå op i de økonomiske vismænds seneste redegørelse.
Her står der nemlig sort på hvidt, at regeringens økonomiske kurs ganske enkelt ikke holder vand, og at resultatet er klart, hvis regeringen fortsætter som hidtil: I fremtiden må vi enten sætte skatten markant op eller skrue velfærden markant ned.
Derfor står danskerne inden længe over for et meget klart valg: Et valg om værdier og velfærd; et valg mellem, om man som regeringen vil spare sig ind i fremtiden, eller om man som Socialdemokraterne vil investere i den, og heldigvis er valget ret enkelt.
Ønsker man fortsat en regering, hvorunder arbejdsløsheden er steget med ca. 33.000, skal man bare lade statsministeren fortsætte; ønsker man en regering, som har skåret mere end 4 mia. kr. på de uddannelser, som skal sikre, at vi kan klare os både nu og i fremtiden, kan man roligt sætte kryds ved enten Venstre, De Konservative eller Dansk Folkeparti, og finder man det fornuftigt, at landet ledes af ministre, som har skåret 3,7 mia. kr. på miljøet til skade for naturen og for vores børn og børnebørn – ja, så er den nuværende regering det helt oplagte valg.
Men jeg tror faktisk, at mange mennesker tvivler stærkt på, at det er en god idé at lade denne regering fortsætte, og at mange mennesker ønsker en ny kurs.
Vi har set en regering, som forsømmer at investere i forskning og nye job, selv om alle ved, at investeringer netop her er helt afgørende, hvis vi skal kunne klare os i fremtiden.
, en regering, som har talt smukt om bredt samarbejde, men som i virkelighedens verden konsekvent har lavet alle de store ting alene sammen med Dansk Folkeparti – kort sagt: En regering, som i kraft af smal blokpolitik forsømmer velfærden i nutiden og investeringerne i fremtiden.
Der er derfor i den grad brug for et stærkt alternativ, og det alternativ er Socialdemokraterne klar til at levere.
Vi ønsker at stå i spidsen for et Danmark, hvor investeringer i mennesker, i job og i fremtiden er det bærende, et retfærdigt samfund, hvor vi hver især også tænker på andre end os selv, og muligheden er der, for Danmark er heldigvis på mange måder et rigtig godt land.
Kun ved at investere i fremtiden kan vi nemlig sikre et samfund, der også fremover kan tage hånd om de svageste, som kan give vore børn en uddannelse, som kan sikre vore ældre, når de bliver så gamle, at de virkelig har behov for hjælp, og som kan sørge for, at vi kan komme på sygehus og blive behandlet for den sygdom, vi lider af, uden at det er pengepungen, der skal afgøre, om vi bliver det.
Socialdemokraterne vil, at der igen føres en aktiv politik, som ikke kun i retorik, men også i resultater tager fat på nutidens problemer og fremtidens udfordringer.
Regeringen og Dansk Folkeparti vil nedsætte selskabsskatterne.
Det vil være til størst gavn for de store banker og forsikringskoncerner, vi ser derfor en regering, som bruger pengene på noget, som få har bedt om, frem for at investere dem i det, som alle ved der er brug for, og derfor vil en samlet opposition i Folketinget gå en anden vej.
Vi vil hellere investere i folkeskolen, i forskning, i uddannelse, i nye job, i billigere kollektiv trafik og i mere miljørigtige biler.
Vi brænder efter at stå i spidsen for en regering, som både har viljen, værdierne og visionerne til igen at udstikke en klar kurs for Danmark, og derfor vil jeg gerne fortælle, hvad der er vores bud på fremtiden.
For os er det afgørende, at vi investerer i både de nuværende og kommende generationer, at vi ikke sender regningen for vores forbrug og forsømmelser direkte videre til vores børn og børnebørn, at vi skaber et retfærdigt samfund, og at vi udviser rettidig omhu.
Derfor er det helt afgørende, at vi igen får bragt arbejdsløsheden ned, så de ca. 175.000 mennesker, som i dag holdes udenfor, får chancen for på ny at blive en del af fællesskabet.
Det skylder vi de arbejdsløse, og det skylder vi fremtidens generationer.
Det værktøj har vi ganske enkelt ikke råd til at tabe på gulvet, og derfor vil vi øge forskningsindsatsen med flere forskerstillinger og flere målrettede bevillinger.
Vi vil være i front og ikke i den bageste del af feltet, når det gælder forskning, og vi vil afsætte midler til at sætte markant ind over for de forringelser, der er sket på uddannelsesområdet under denne regering.
Men et godt samfund drejer sig ikke alene om uddannelse og forskning.
Det drejer sig i særlig grad om, hvad det er for et liv, vi tilbyder vores børn, unge og svageste ældre.
Socialdemokraterne ønsker at give vores børn den bedst mulige start i livet.
Vi ved godt, at et trygt og dejligt børneliv kan man ikke lovgive sig til, men vi har som politikere et særligt ansvar for at skabe rammerne, og derfor vil vi give børnefamilierne en tiltrængt håndsrækning ved at sætte priserne på daginstitutioner ned.
Hver måned er der titusinder af børnefamilier, der næsten mister pusten, når de får rudekuverter fra vuggestue, dagpleje eller børnehave ind ad brevsprækken.
Men et godt børneliv bevæger sig jo heldigvis videre til skolen.
Vi har under denne regering set, hvordan folkeskolen er blevet opprioriteret i ord, men nedprioriteret i handling.
Det er ganske enkelt ikke godt nok, og derfor har Socialdemokraterne netop fremsat et forslag til, hvordan vi i fællesskab kan skabe en bedre folkeskole.
Vi ser gerne, at der bliver indgået et nationalt kompromis om vores fælles skole, så elever, lærere og forældre ikke behøver at frygte tilfældige politiske vinde, men i stedet kan udstikke en god og langsigtet kurs for vores børns skole.
Folkeskolen er heldigvis bedre, end nogle vil gøre den til, men målet må være intet mindre end verdens bedste folkeskole, og det kræver prioritering og investering.
Det er vi parate til, og derfor vil Socialdemokraterne over de næste 4 år investere op mod 2,5 mia. kr. i en bedre folkeskole – penge, som er helt nødvendige, hvis vi skal renovere bygninger, efteruddanne lærere, skaffe gode undervisningsmaterialer til vores børn og knække den negative sociale arv, alt imens vi styrker integrationen.
Men lad mig samtidig sige det ligeud: Penge gør det naturligvis ikke alene.
Vi skal stille krav om større faglighed, vi skal være parate til at gå nye veje, og vi skal sikre den bedst mulige uddannelse til både de stærke og de svage elever.
Også når det gælder vores ældre, er det Socialdemokraternes klare holdning, at vi her har et ganske særligt ansvar.
For Socialdemokraterne er det helt afgørende vigtigt, at vi møder vores ældre med respekt og omsorg.
For os er et ordentligt samfund et samfund, hvor vi er engagerede værdigt og medmenneskeligt og åbner masser af muligheder for de stærkeste ældre, alt imens vi bliver bedre til at yde pleje og omsorg til de allersvageste og mest sårbare ældre.
Investeringer i børn, ældre, sygehuse, folkeskoler og uddannelse koster naturligvis nogle penge.
Det kræver, at vi prioriterer, og det er Socialdemokraterne parate til.
For os er det afgørende, at vi ikke sender ubetalte regninger og forsømmelser videre til vores børn og børnebørn, og derfor er vores forslag naturligvis finansierede krone til krone.
Den sunde økonomiske kurs sikrer vi i vores finanslovforslag bl.a. ved at lukke nogle af erhvervslivets skattehuller, ved at fjerne en række erhvervstilskud, ved øget konkurrence, ved en stærkere indsats mod sort arbejde og ved nogle fornuftige besparelser.
Samtidig vil vi ikke lægge skjul på, at vi i lighed med de økonomiske vismænd mener, at den nuværende regerings skattestop er med til at udhule vores velfærdssamfund i stedet for at fremtidssikre det, og derfor har vi i fællesskab med Det Radikale Venstre præsenteret et skatteloft, som betyder, at danske familier kan være trygge ved økonomien, alt imens vi også fremover kan passe godt på vores fælles velfærd.
Helt konkret betyder det, at Socialdemokraterne og Det Radikale Venstre er enige om, at lavere skat på arbejde og et loft over regulering af boligskatter og -afgifter skal sikre, at der ikke i den kommende valgperiode sker en forhøjelse af skatte- og afgiftstrykket på de danske familiers budget.
Samtidig vil vi lægge et loft over stigningen i brugerbetalingen, så de danske familier i fremtiden skånes for det, som alt for mange har oplevet, nemlig massive takststigninger på busser og tog, som er med til at gøre Danmark mere skævt.
Danmark står inden længe over for et helt afgørende valg, og Socialdemokraterne har viljen, visionen og værdierne til igen at stå i spidsen.
For os er målet et samfund, hvor der er plads til alle og brug for alle – et retfærdigt samfund.
Et sådant samfund kommer ikke af sig selv, og derfor er der brug for en ny regering – en regering, der ikke blot i fine ord, men også i konkret handling tænker i mennesker, tænker i fremtiden og tænker længere end næste valgdato.